**Bestyrelsesmøde**

**Dato: onsdag den 24.3.2021**

**Tid: kl. 10.00 – 12.00**

**Sted: Online, Zoom
Til stede:** Nis Rømer, Marie Thams, Marie Markman, Kim Grønborg, Hannibal Andersen, Anna Elisabeth Dupont Hansen.
Fra sekretariatet: Klaus Pedersen, Miriam Katz.
**Afbud:** Søren Hüttel, Jules Fischer, Simon Fiil.

**Referat**

1. **Godkendelse/ændring af dagsorden
Ændring af forretningsorden – Marie Thams**Forslag om valgfrihed mellem benyttelse titlerne ”formand/forperson” mv
Marie Thams foreslår, at forretningsordenen opdateres, så kønnene frisættes. Opdateringen består i, at der i den skrevne forretningsorden fremover vil stå forperson og næstforperson i stedet for formand/næstformand, og at den siddende forperson selv kan vælge om man ønsker en kønnet eller ukønnet titel i egen præsentation og tiltale.
Bestyrelsen vedtager forslaget. Klaus Pedersen vender tilbage med forslag til konkret omformulering af forretningsordenen til næste bestyrelsesmøde.
2. **Regulering af vejledende priser – se bilag**Generel drøftelse af BKF-prisliste; formål, funktion og løbende regulering. Evt. nedsættelse af udvalg.
Bestyrelsen drøfter erfaring og feedback fra medlemmer ang. taksterne. Nogle oplever niveauet er højt, men at det sender godt signal om at billedkunstnere er værdifuld arbejdskraft. Andre oplever, at taksterne svarer fint til det niveau, de ligger på. Flere peger på, at der er stor forskel mellem, hvad nyuddannede og etablerede kunstnere forventer at få betalt, og at Statens Kunstfond arbejder med differentieret honorering i forhold til anciennitet.
Bestyrelsen beslutter at nedsætte udvalg, der vil kigge nærmere på taksterne og udarbejde forslag til, hvordan de løbende kan opdateres og justeres, evt. med differentiering. Udvalgsmedlemmer: Nis Rømer, Marie Thams, Klaus Pedersen.
3. **BKF bilen – Forslag om øget brugerbetaling – se bilag**Flere medlemmer af bestyrelsen har på tidligere møder peget på det problematiske i, at medlemmer i hele landet er med til at finansiere BKF-bilen, selv om det primært er medlemmer i hovedstadsområdet, der har gavn af ordningen. Derfor fremlægger sekretariatet nu forslag til beslutning, der sikrer, at kunstbussen økonomisk hviler i sig selv. Det betyder, at brugerne af bilen skal betale alle de løbende driftsudgifter, og at BKF som hidtil stiller administrative ressourcer til rådighed.
Klaus Pedersen fremlægger forslaget, der indebærer, at brugerbetalingen hæves til kr. 250 pr. dag. Ved en forventet udlejning på 250-300 dage om året svarer dette til indtægt i størrelsesordenen kr. 62.500 – 75.000. De løbende driftsudgifter forventes at udgøre kr. 50.000 – 75.000 årligt.
Anna Elisabeth Dupont Hansen m.fl. synes forslaget er godt, og at ordningen med forhøjet brugerbetaling stadig er en god deal for medlemmerne. Nis Rømer m.fl. er enige og tilføjer, at ordningen, som er så vigtigt for rigtig mange medlemmer, med forslaget om forhøjet brugerbetaling bliver mere fair.
Marie Thams spørger til rammerne for bilordningen, bl.a. om aflønning af den bil-ansvarlige. Bestyrelsen beslutter at drøfte rammerne på et senere bestyrelsesmøde.
Bestyrelsen vedtager forslag om øget brugerbetaling med virkning fra 1. juli 2021.
4. **Økonomi**BKF årsregnskab 2020 og årsregnskab for Kulturelle Midler 2020
Klaus Pedersen fremlægger regnskabet, som er sendt videre fra bogholder. Regnskabet er nu hos revisor og skal underskrives af bestyrelsesmedlemmerne på næste møde.
Klaus Pedersen sammenfatter hovedtallene: 2020 har været et godt år med mange flere medlemmer. Forbundet har ca. 200.000 i øget indtægter pga. medlemstilgang.
Pt. er der i BKF’s Udvalg for Kulturelle Midler (tidl. BKFO-fonden) en formue på ca. 4,5 mio. kr. Nogle af pengene bør sættes i obligationer, for at undgå store udgifter til negative renter. Klaus Pedersen foreslår derfor, at han kontakter forbundets bankrådgiver med forespørgsel om, hvordan pengene kan investeres i risikofri obligationer.
Bestyrelsen beslutter, at Klaus Pedersen på næste bestyrelsesmøde fremsætter forslag til investeringsplan.
5. **Åbning af kunstlivet, coronapas mv.**På opfordring fra medlemmer har BKF den seneste tid intensiveret kommunikationen omkring at få kunsten med i genåbningen. Der er også sendt breve afsted til både kulturminister og kulturordførere. Marie Thams og Miriam Katz har afholdt møde m Venstres kulturordfører Kim Valentin, som inviterer BKF til fortsat dialog. Han beder om input til spørgsmål, han kan stille ministeren, om billedkunstens rolle i genåbning og i genstarten af samfundet. Marie og Miriam fremsender spørgsmål til kulturordføreren i denne uge.
Bestyrelsen drøfter den aktuelle genåbningsplan: I går blev det meldt ud, at kunstinstitutionerne kan åbne 21. april m coronapas. Det rejser nye spørgsmål: Marie Thams m.fl. undrer sig f.eks. over, at butikker og storcentre kan åbne uden coronapas men ikke kunstinstitutionerne?
Flere i bestyrelsen mener, at dette afspejler en beklagelig nedprioritering af kunsten og en underlig logik rent sundhedsfagligt. Disse overvejelser vil indgå i de spørgsmål, sekretariatet den kommende tid formulerer til kulturminister/kulturordførere.
6. **Status på igangværende aktiviteter**Presse- og informationsvirksomhed: Debatten om kunstakademiet fortsætter efter ny rapport. Se bkf.dk for aktuelle udmeldinger om kunstakademi, genåbning mm.
Forskningsudvalg: Arbejdet i udvalget fortsætter i foråret med henblik på at formulere en BKF-forskningspolitik.
Medlemsportal afløses: Ny visuel medlemsliste ventes klar primo maj. Medlemmer får tilsendt info når vi nærmer os lancering.
7. **Data og analyse: Ansættelse af ny medarbejder – bilag**Nis Rømer fremlægger forslag om at styrke forbundets arbejde med data, tal og statistik. BKF vil stå langt stærkere, hvis vi kan argumentere med tal og analyser, f.eks. om billedkunstneres tab under coronakrisen, løbende analyser på ligestilling, honorering af kunstneres arbejde, billedkunstneres bidrag til omsætning i andre erhverv samt undersøgelser af f.eks. socioøkonomiske forhold blandt billedkunstnere.
Kunstfonden opruster også på dette område, det vil være godt at arbejde tæt sammen med dem på det her felt. Strategisk fordel at BKF selv ejer tallene, som efterlyses af mange kulturaktører, medier og beslutningstagere. Ligesom Dansk Erhverv og Dansk Industri fremlægger tal, der understøtter deres dagsordener, kunne billedkunstområdet styrkes væsentligt ved at arbejde mere systematisk med indsamling og analyse af tal.
Bestyrelsen bifalder tankerne bag forslaget, der vedtages enstemmigt. Tidshorisont for projektets igangsættelse/ansættelse af deltidsmedarbejder: efterår 2021.
8. **Diskussion af bestyrelsens arbejde i det kommende år**Marie Markman orienterer om egne erfaringer med at blive inviteret til stor konference som oplægsholder, uden honorering. Og at arrangøren tilsyneladende godt kunne få andre kunstnere til at stille op gratis. Manglende solidaritet i situationer som denne er stadig et stort problem. Der er brug for en faglig kollegial diskussion om, hvordan vi håndterer dette – en debat, som f.eks. kunne foregå i bladet og/eller på bestyrelsesseminar. Der kunne også være anledning til at rette henvendelse til fonde og andre arrangører med opfordring om altid at honorere kunstnere.
Flere bestyrelsesmedlemmer peger på, at der bør skelnes mellem oplægsholdere, der har en fast ansættelse med formidlingsforpligtelse, og så selvstændige kunstnere, der ikke har en løn i ryggen, men selv må finansiere den tid, de bruger på f.eks. at holde oplæg til seminarer og konferencer.
Det er en svær sag, bl.a. opstår disse konflikter også i kommunale billedkunstråd, hvor repræsentanter kommer fra meget forskellige baggrunde, også rent økonomisk.
Bestyrelsen beslutter at sætte denne problematik på som et drøftelsespunkt til næste møde, med forslag til handlinger, der kan tages på området.
Bestyrelsen drøfter desuden BKF’s rolle i debatten om Det Kgl. Danske Kunstakademi. Der er enighed om, at BKF skal have fokus på, at fagligheden sikres i sammensætningen af en eventuel bestyrelse, f.eks. med udpegningsret til BKF, Statens Kunstfonds Repræsentantskab og andre faglige instanser. Og at forbundet først og fremmest skal bakke op om alt det vigtige arbejde, der foregår på akademierne, både i København, Odense og Aarhus.

**øvrige punkter udgår**